राजनगर (मधुबनी). बंगला पोखर नरकटिया टोले में बकरी के मुद्दे पर दो सगे भाइयों के बच्चों के बीच हुए झगड़े में मो. गफ्फार शाह बुरी तरह घायल हो गए। घायल गफ्फार शाह को इलाज को ले पीएचसी लाया गया, लेकिन तब तक उसकी मौत हो चुकी थी। घटना की जानकारी पर थानाध्यक्ष दलबल के साथ पीएचसी पहुंचे। पुलिस ने शव को पोस्टमार्टम के लिए सदर अस्पताल भेजा।
सोमवार देर शाम को बकरी को लेकर गफ्फार शाह के पुत्र मो. तौहीद और मो. गफ्फार शाह की बहन रेशमा खातून के बीच झगड़ा हुआ था। उस समय लोगों ने पहल कर मामले को शांत करा दिया। लेकिन, देर शाम मो.जुम्मन शाह एवं चार अन्य लोग गफ्फार शाह के यहां पहुंचे व उन्हें गाली देने लगे। जब उसने गाली देने से रोका तो उसके साथ मारपीट शुरू कर दी।
इसी दौरान जुम्मन शाह ने अपने बड़े भाई गफ्फार शाह के सिर पर बांस के डंडे से हमला कर दिया। इससे उसकी मौत हो गई। थानाध्यक्ष संजय कुमार ने बताया कि मृतक की पत्नी सज्जो खातून के फर्द बयान पर प्राथमिकी दर्ज कर पांच लोगों को आरोपी बनाया गया है। उन्होंने जुम्मन शाह को उसके नरकटिया बंगला टोला स्थित घर से हिरासत में लेकर जेल भेज दिया।
hin_Deva hin_Deva hin_Deva